হোয়েন হেভেন অ্যান্ড আর্থ চ্যাঞ্জড প্লেসেস

হোয়েন হেভেন অ্যান্ড আর্থ চেঞ্জড প্লেসেস (বাংলা: যখন স্বর্গ ও পৃথিবীর স্থানান্তর ঘটেছিল) হল ১৯৮৯ সালে লে লি হেসলিপের লেখা একটি আত্মজীবনীমূলক গ্রন্থ, যেখানে ভিয়েতনাম যুদ্ধের সময় তার শৈশব, মার্কিন যুক্তরাষ্ট্রে তার পলায়ন এবং প্রায় ১৬ বছর পর পুনরায় ভিয়েতনামে ফিরে আসার ঘটনা তুলে ধরা হয়েছে। অলিভার স্টোন অভিনীত চলচ্চিত্র ' হেভেন অ্যান্ড আর্থ''' এই স্মৃতিকথার উপর ভিত্তি করে তৈরি হয়েছিল। 

 কাহিনীর সারমর্ম 
গল্পটি শুরু হয় ভিয়েতনামের কাই লা নামের একটি ছোট গ্রামে হেসলিপের শৈশবকালের বর্ণনার মধ্য দিয়ে। তার সেই গ্রামটি ভিয়েতনামের উত্তর ও দক্ষিণ অংশের মধ্যবর্তী বিভাজনরেখা বরাবর অবস্থিত ছিল। তার গ্রামের মধ্যে এক পক্ষ থেকে আরেক পক্ষের প্রতি আনুগত্য বদলাতে থাকায় সেখানে সব সময়ই টানটান উত্তেজনা বিরাজ করত। সে ও তার বন্ধুরা উত্তর ভিয়েতনামের ভিয়েত কং বাহিনীর জন্য পাহারাদার হিসেবে কাজ করত। দক্ষিণ ভিয়েতনামি বাহিনী তার এই কাজের কথা জানতে পেরে তাকে গ্রেপ্তার করে এবং নির্যাতন চালায়। কারাগার থেকে মুক্তি পাওয়ার পর ভিয়েতকংও তাকে আর বিশ্বাস করেনি; বরং তাকে মৃত্যুদণ্ড দেওয়ার সিদ্ধান্ত নেওয়া হয়। এরপর মাত্র চৌদ্দ বছর বয়সী হেসলিপকে হত্যা করার উদ্দেশ্যে দুইজন সৈন্য জঙ্গলে নিয়ে যায়। কিন্তু সেখানে পৌঁছানোর পর ওই দুই ব্যক্তি তাকে হত্যা না করে ধর্ষণ করার সিদ্ধান্ত নেয়।

এরপর তিনি দা নাং-য়ে পালিয়ে যান এবং সেখানে বিভিন্ন কাজ করেন। যেখানে তিনি গৃহকর্মী, কালোবাজার বিক্রেতা, খাবার পরিবেশনকারিণী, স্বাস্থ্য কর্মী এবং এমনকি পতিতা হিসেবেও তিনি কাজ করেছেন। সায়গনে তার মায়ের সঙ্গে একটি ধনী ভিয়েতনামী পরিবারে কাজ করার সময় তিনি বাড়ির মালিক আং-য়ের সাথে যৌন সম্পর্কে জড়িয়ে পড়েন এবং কিছুদিন পর জানতে পারেন যে, তিনি গর্ভবতী হয়ে পড়েছেন। তিনি পনেরো বছর বয়সে একটি ছেলে সন্তান জন্ম দেন। এর কয়েক বছর পর তিনি এড মুনরো নামক একজন আমেরিকীয় ঠিকাদারকে বিয়ে করেন এবং আরও একটি ছেলে সন্তানের জন্ম দেন। ১৯৭০ সালে তার ২০তম জন্মদিনের পর হেসলিপ ক্যালিফোর্নিয়ার সান দিয়েগোতে চলে যান।

হেসলিপের পুরো পরিবারই যুদ্ধের কারণে ছিন্নভিন্ন হয়ে যায়। তার এক ভাই হ্যানয় যাওয়ার পর প্রায় ২০ বছর ধরে পরিবারের কারো সাথে তার সাক্ষাৎ ঘটেনি। আরেক ভাই স্থলমাইন বিস্ফোরিত হয়ে নিহত হয়। এদিকে ভিয়েত কং তার পিতাকে চাপ দিয়ে হেসলিপকে একটি স্যাবোটিয়ার (বিরোধীপক্ষের সামরিক কারখানায় ধ্বংসযজ্ঞ) চালাতে বলেছিল। এই চাপের কাছে মাথা না নুইয়ে তিনি আত্মহত্যা করেন।

স্মৃতিকথায় ভিয়েতনামে হেসলিপের শৈশবের স্মৃতি এবং ১৯৮৬ সালে তার দেশে ফেরার সময়ের গল্প পর্যায়ক্রমে দেখানো হয়েছে। ভিয়েতনামে ফেরে তিনি দীর্ঘ সময় দেখা না হওয়া বন্ধু-বান্ধব ও পরিবারের সঙ্গে মিলিত হন। এছাড়া ভিয়েতনামে তিনি নিজের প্রথম সন্তানের পিতা আং-য়ের সঙ্গে পুনর্মিলিত হন। তিনি নিজের বোন, ভাই ও মায়ের সঙ্গেও মিলিত হন। কিন্তু পরিবারের সঙ্গে দেখা করতে গিয়ে তিনি ভয় পেয়েছিল। কারণ দেশে যুদ্ধের টানটান উত্তেজনা তখনও বিদ্যমান ছিল। স্মৃতিকথার শেষাংশে ভিয়েতনামী ও আমেরিকীয়দের মধ্যে শত্রুতার অবসান ঘটানোর আহ্বান করা হয়েছে।

 সমালোচনামূলক প্রতিক্রিয়া 
হেসলিপের আত্মজীবনী ভিয়েতনাম যুদ্ধকে ভিয়েতনামের কৃষক জনগণের দৃষ্টিকোণ থেকে দেখানোর জন্য প্রশংসিত হয়েছিল, যুদ্ধের কারণে যাদের জীবন সম্পূর্ণরূপে বিপর্যস্ত হয়ে গিয়েছিল। দ্য ওয়াশিংটন পোস্টে'' একটি সমালোচনায় লেখা হয়েছিল, "আমেরিকীয়দের দৃষ্টিতে, ভিয়েতনামের কৃষকরা শুধু যুদ্ধের পটভূমির অংশ হিসেবে বিবেচিত হত; তার চেয়ে বেশি কিছু নয়।"

এছাড়া বইটি যুদ্ধের ভয়াবহতা নিয়ে দেওয়া বার্তার জন্যও প্রশংসিত হয়েছে। দ্য নিউ ইয়র্ক টাইমসে পুলিৎজার বিজয়ী লেখক ডেভিড কে. শিপলার লেখেন, "যদি হলিউডের কাছে এই বইকে সিনেমায় রূপ দেওয়ার সাহস থাকে, তবে আমরা আমেরিকীয়রা হয়তো অবশেষে ভিয়েতনামের সেই ভয়াবহ অবস্থার সঙ্গে নিজেদের মানিয়ে নেওয়ার সুযোগ পাব"। দ্য ওয়াশিংটন পোস্টের পর্যালোচকদের মন্তব্য ছিল: "এটি কারো এড়িয়ে যাওয়া উচিত নয়;  বিশেষ করে যারা এখনো মনে করে যে, যুদ্ধে কোনো মহান বা গৌরবময় কিছু আছে। 

 প্রকাশনার ইতিহাস 
এই স্মৃতিকথা প্রথম ১৯৮৯ সালের এপ্রিল মাসে প্রকাশিত হয়। পরবর্তীতে ১৯৯৩ সালে 'হেভেন অ্যান্ড আর্থ' সিনেমা মুক্তির সময় এর সাথে একটি সংযুক্ত সংস্করণ প্রকাশিত হয়।

 সিনেমায় অভিযোজন 
অলিভার স্টোন ১৯৮৯ সালে এই স্মৃতিকথা পড়েন এবং অনুভব করেন, ভিয়েতনাম যুদ্ধের ব্যাপারে তার দৃষ্টিভঙ্গি একপাক্ষিক ও অসম্পূর্ণ থেকে যাবে, যদি না ভিয়েতনামী দৃষ্টিকোণ থেকে যুদ্ধের গল্প বলা হয়। তাই তিনি বইটির সত্ত্বাধিকার সংগ্রহ করেন। বইয়ের গল্প অবলম্বনে নির্মিত সিনেমাটি ১৯৯৩ সালে মুক্তি পায়। তবে সিনেমার কিছু অংশ হেসলিপের দ্বিতীয় বই "চাইল্ড অব ওয়ার, ওমেন অব পিচের" উপরও ভিত্তি করে নির্মিত হয়, যেখানে তিনি মার্কিন যুক্তরাষ্ট্রে নিজেকে মানিয়ে নেওয়ার গল্প বর্ণনা করেছেন।

 আরো দেখুন 

 ভিয়েতনাম যুদ্ধ

 তথ্যসূত্র 

বিষয়শ্রেণী:আত্মজীবনী
বিষয়শ্রেণী:ভিয়েতনাম যুদ্ধের ভিয়েতনামী ব্যক্তি
বিষয়শ্রেণী:ইংরেজি ভাষার বই